লর্ডসে গার্ড অফ অনার, ৭০৪-এ থামলেন অ্যান্ডারসন

লন্ডন: এক অবিশ্বাস্য ক্রিকেট কেরিয়ারের পরিসমাপ্তি ঘটল। লাল বল হাতে আর ছুটে আসতে দেখা যাবে না জেমস মাইকেল অ্যান্ডারসনকে (James Anderson)। ১৮৮টি টেস্ট ম্যাচ খেলে থামলেন তিনি, তাঁর ঝোলায় রইল ৭০৪টি উইকেট। মুথাইয়া মুরলীধরন এবং শেন ওয়ার্নের (Shane Warne) পরেই নাম খোদাই হয়ে থাকল তাঁর। তিনিই একমাত্র পেসার যাঁর ৭০০-র ক্লাবে সদস্যপদ রয়েছে। তিনিই একমাত্র পেসার যিনি আন্তর্জাতিক ক্রিকেটে ৫০ হাজারের বেশি বল করেছেন। সুদূর ভবিষ্যতেও এই রেকর্ড কারও পক্ষে ভাঙা সম্ভব নয়।

লর্ডস টেস্টের দ্বিতীয় দিনের শেষে ওয়েস্ট ইন্ডিজের ৬ উইকেট পড়ে গিয়েছিল। ইংল্যান্ডকে আরও একবার ব্যাট করাতে আরও ১৭১ দরকার ছিল, জানাই ছিল তা হবে না। সবথেকে বড় কথা অ্যান্ডারসনের ক্রিকেট কেরিয়ারের আজই শেষ দিন তা ছিল পরিষ্কার। তা জেনেই দুই দল ‘গার্ড অফ অনার’ দিল তাঁকে। গোটা লর্ডস (Lords Cricket Ground) উঠে দাঁড়িয়ে হাততালি দিয়ে সম্মান জানাল।

আরও পড়ুন: হেড কোচ পদে কত আয় করবেন গম্ভীর? জেনে নিন

GUARD OF HONOUR OF JAMES ANDERSON…!!!!

– An emotional moment at Lord’s. pic.twitter.com/Cozpny5GsC

— Johns. (@CricCrazyJohns) July 12, 2024

শেষ দিনেও বলকে কথা বলালেন অ্যান্ডারসন। তাঁর ট্রেডমার্ক সুইংয়ের থই খুঁজে পাননি ক্যারিবিয়ান ব্যাটাররা। প্রথম ইনিংসে এক উইকেট নেওয়ার পর দ্বিতীয় ইনিংসে নিলেন ৪ উইকেট। অবশেষে ইতি ঘটল এক ২১ বছরের দীর্ঘ এবং অবিশ্বাস্য কেরিয়ারের, ঘটল যুগের অবসান।

একই সঙ্গে শুরু হল এক নব্য যুগের, গাস অ্যাটকিনসন (Gus Atkinson)। অভিষেক ম্যাচে নিলেন ১২ উইকেট (প্রথম ইনিংসে ৭, দ্বিতীয় ইনিংসে ৫)। ইংল্যান্ডের হয়ে ঘরের মাঠে অভিষেক টেস্টে ১০ বা তার বেশি উইকেট নেওয়ার কীর্তি হয়েছিল সেই ১৯৪৬ সালে, ভারতের বিরুদ্ধে এই লর্ডসেই ১১ উইকেট নিয়েছিলেন স্যর অ্যালেক বেডসার (Sir Alec Bedser)।