শীর্ষস্থানে দৃঢ় রুট, সেরা দশের বাইরে বাবর

কলকাতা: ওয়েস্ট ইন্ডিজের বিরুদ্ধে টেস্ট সিরিজেই আইসিসি ক্রমতালিকায় (ICC Ranking) সেরা ব্যাটারের জায়গা দখল করেছিলেন জো রুট (Joe Root)। শ্রীলঙ্কার বিরুদ্ধে দ্বিতীয় টেস্টের পর সেই জায়গা আরও দৃঢ় করলেন তিনি। বলা যায়, শীর্ষস্থানে রীতিমতো শিকড় গজিয়ে ফেলেছেন তিনি। অন্যদিকে বাংলাদেশের বিরুদ্ধে দুই টেস্টের সিরিজে হতাশাজনক পারফরম্যান্সের পর সেরা দশ থেকে ছিটকেই গেলেন বাবর আজম (Babar Azam)।

শ্রীলঙ্কার বিরুদ্ধে লর্ডস টেস্টের (Lords Test) দুই ইনিংসেই সেঞ্চুরি করেছেন ইংল্যান্ডের তারকা ব্যাটার। অ্যালিস্টার কুককে টপকে ৩৪ নম্বর শতরান করে তিনি এখন সে দেশের সর্বোচ্চ শতরানকারী। এই কৃতিত্বের জোরেই ৯২২ রেটিং পয়েন্ট অর্জন করেছেন রুট। দ্বিতীয় স্থানে থাকা কেন উইলিয়ামসনের রেটিং পয়েন্ট ৮৫৯, অর্থাৎ অনেক পিছনে। রুটের কেরিয়ারের সেরা রেটিং পয়েন্ট ৯২৩, বৃহস্পতিবার শুরু হতে চলা তৃতীয় টেস্টে সেই মাইলস্টোন পেরিয়ে যেতে পারেন তিনি।

আরও পড়ুন: রাজস্থান রয়্যালসের হেড কোচ হচ্ছেন দ্রাবিড়

এদিকে নয় নম্বর থেকে তিন ধাপ পিছিয়ে ১২ নম্বরে চলে গেলেন বাবর আজম। বাংলাদেশের বিরুদ্ধে দুই টেস্টের চার ইনিংসে মোট ৬৪ রান করেছেন তিনি। টানা ১৬টি ইনিংসে হাফ-সেঞ্চুরি নেই পাকিস্তানের তারকা ব্যাটারের। জঘন্য পারফরম্যান্স করে ট্রোলিংয়ের শিকার হচ্ছেন তিনি।

এদিকে লর্ডস টেস্টে ব্যাটে-বলে দুরন্ত পারফরম্যান্স করে অলরাউন্ডারদের তালিকায় সেরা ২০-তে চলে এসেছেন ইংল্যান্ডের গাস অ্যাটকিনসন (Gus Atkinson)। ১৩৮ রানের দুর্দান্ত শতরানের পাশাপাশি দুই ইনিংস মিলিয়ে ৭ উইকেট নিয়েছেন তিনি। ৪৮ ধাপ লাফিয়ে সেরা বিশে উঠে এলেন অ্যাটকিনসন।